User:Mohanprabhakaran/sandbox

நாமக்கல்: பிரசித்தி பெற்ற பேளுக்குறிச்சி சந்தைக்கு, வெளி மாவட்டம் மற்றும் மாநிலங்களில் இருந்து ஏராளமான மக்கள் வந்து பொருட்களை வாங்கிச் செல்கின்றனர். கொல்லிமலை பகுதியான சோளக்காடு, செம்மேடு, நடுக்கோம்பை உள்ளிட்ட பகுதிகளில் சீரகம், சோம்பு, மிளகு, கடுகு, ஏலக்காய், கசகசா, வெந்தயம் போன்ற வாசனை பொருட்கள் விளைவிக்கப்படுகிறது. அவற்றை விவசாயிகள், நாமக்கல் அடுத்த பேளுக்குறிச்சியில் விற்பனைக்காக கொண்டு வந்து குவிக்கின்றனர். இங்கு தரமான மளிகை பொருட்கள் கிடைக்கும் என்பதால், மாநிலத்தில் பல்வேறு பகுதிகளில் இருந்தும் ஏராளமான மக்கள் வந்து பொருட்களை வாங்கிச் செல்கின்றனர். ஆண்டு தோறும் மாசி மாதம் துவங்கி சித்திரை மாதம் வரை சந்தை கூடும். வாரம்தோறும் வெள்ளிக்கிழமை இரவு துவங்கும் இந்த சந்தை, மறுநாள் சனிக்கிழமை மதியம் வரை செயல்படுகிறது. தொடர்ந்து பத்து வாரங்களுக்கு இந்த சந்தை களைகட்டும். தமிழகம் மட்டுமின்றி புதுச்சேரி உள்ளிட்ட பல்வேறு பகுதிகளில் இருந்து வேன், டெம்போ போன்ற வாகனங்களில் வரும் மக்கள் தங்களுக்கு வேண்டிய மளிகை பொருட்களை மூட்டை மூட்டையாக வாங்கி எடுத்துச் செல்கின்றனர்.இந்த சந்தையில் ஒரு செட் மளிகை பொருள், 900 ரூபாய்க்கு விற்பனை செய்யப்படுகிறது. இதே பொருள் வெளிமார்க்கெட்டில் 1,200 ரூபாய்க்கு விற்பனை செய்யப்படும். வெளிமார்க்கெட்டில் ஒரு கிலோ, 70 ரூபாய்க்கு விற்பனை செய்யப்படும் துவரம் பருப்பு, இங்கு 40 ரூபாய் முதல் 50 ரூபாய் வரை விற்பனை செய்யப்படுகிறது. ஒரு ஆண்டுக்கு தேவையான மளிகை பொருட்களை வாங்க வரும் மக்கள் கூட்டம், ஒவ்வொரு ஆண்டும் அதிகரித்து வருகிறது. இந்த மூன்று மாதத்தில் மட்டும் இங்கு கோடி கணக்கான ரூபாய்க்கு வர்த்தகம் நடக்கும்.